หุ้นเช่าซื้อกับดอกเบี้ย
ดอกเบี้ยยังไม่ทันปรับลงเลย
3 ก.ค. 2562

ลูบคมตลาดทุน : ธนะชัย ณ นคร
ดอกเบี้ยยังไม่ทันปรับลงเลย
ทว่า หุ้นที่จะได้รับประโยชน์จากอัตราดอกเบี้ยเป็นขาลง กลับวิ่งขึ้นมาสนุกสนาน
โดยเฉพาะหุ้นในกลุ่มเช่าซื้อ
ล่าสุด บรรดานักวิเคราะห์ต่างเพิ่มเปอร์เซ็นต์ที่ธนาคารกลางสหรัฐ หรือเฟด จะปรับลดอัตราดอกเบี้ยในการประชุมช่วงปลายเดือนกรกฎาคมนี้ว่า “มีโอกาส” มากขึ้น
หากเป็นเช่นนั้นจริง ๆ
นั่นก็จะทำให้ธนาคารกลางของอีกหลายประเทศยักษ์ใหญ่ต้องปรับลดดอกเบี้ยลงมา
ดอกเบี้ยที่ลงมารอบนี้ สอดคล้องกับข้อมูลที่ว่า เศรษฐกิจโลกกำลังชะลอตัวลงอย่างช้า ๆ แต่ไม่ได้เข้าขั้นวิกฤต
มาถึงในส่วนของประเทศไทย
มีคำถามว่าธนาคารแห่งประเทศไทย (ธปท.) จะปรับลงหรือไม่
“ปัจจุบันยังมองว่ายังไม่จำเป็นต้องมีการปรับลดอัตราดอกเบี้ยนโยบายลง เนื่องจากเศรษฐกิจไทยยังน่าจะเติบโตในระดับ 3.3% ตามที่ ธปท.คาดการณ์ไว้ แม้ว่าจะไม่เป็นไปตามคาดการณ์ในครั้งแรกที่ 4% ก็ตาม อีกทั้งยังไม่เห็นถึงความเสี่ยงที่จะส่งผลกระทบต่อภาพรวมเศรษฐกิจและเสถียรภาพทางเศรษฐกิจ”
นี่คือคำกล่าวของ “ดอน นาครทรรพ” ผู้อำนวยการอาวุโส ฝ่ายเศรษฐกิจมหภาค ธปท. เมื่อวานนี้เองครับ
แม้ว่าจะยังยืนยันว่ายังไม่เห็นเหตุผลอันใดที่จะต้องปรับดอกเบี้ยนโยบายลงมา (ปัจจุบัน 1.75%)
แต่นายดอน ก็บอกเสริมว่า “ธปท.ก็ยังไม่มีการปิดโอกาสในการลดอัตราดอกเบี้ยนโยบายลง รวมถึงการใช้นโยบายการเงินที่ผ่อนคลาย หากการขยายตัวของเศรษฐกิจไทยหลุดจากคาดการณ์ไปมาก และเกิดความเสี่ยงที่ส่งผลกระทบต่อการขยายตัวของเศรษฐกิจ ก็จะต้องใช้เครื่องมือที่เป็นนโยบายการเงิน เช่น การปรับลดอัตราดอกเบี้ยนโยบาย เข้ามาช่วยพยุงเศรษฐกิจไว้ให้สามารถไปต่อได้”
พอมาถึงตรงนี้ บรรดานักวิเคราะห์ ต่างมองว่ามีโอกาสสูงมากที่ดอกเบี้ยนโยบายของไทยจะต้องปรับลงก่อนสิ้นปีนี้
สอดคล้องกับหุ้นกลุ่มเช่าซื้อที่ราคาวิ่งขึ้นมารออยู่แล้ว
เพราะต่างจะได้รับประโยชน์จากดอกเบี้ยปรับลง จากต้นทุนทางการเงินที่จะลดลง
“เมืองไทย แคปปิตอล” หรือ MTC ราคาหุ้นในรอบกว่า 1 เดือนขึ้นมาแล้ว 12-13%
ล่าสุดราคาปิด 57.00 บาท หลังจากวันก่อนหน้านี้ ราคาหุ้นได้ขึ้นไปทำสถิติสูงสุดที่ระดับ 58.00 บาท
ตอนนี้ราคาหุ้น MTC ซื้อขายกันที่ พี/อี 31 เท่า
แนวโน้มผลประกอบการไตรมาส 2  ยังคงทำสถิติสูงสุด หรือมากกว่า 1 พันล้านบาท และสินเชื่อยังเติบโตได้ตามเป้าหมาย ส่วนราคาหุ้น IAA Consensus Target Price อยู่ที่ 55.00 บาท
SAWAD หรือ บริษัท ศรีสวัสดิ์ คอร์ปอเรชั่น จำกัด (มหาชน)
ราคาหุ้นในรอบกว่า 1 เดือน วิ่งขึ้นมาแล้ว 11-12% เช่นเดียวกัน
SAWAD จะว่าไปแล้ว เขามีปัจจัยหนุนจากการที่หุ้นได้เข้าคำนวณในดัชนี SET50 ในรอบครึ่งหลังของปีนี้
ส่วนเรื่องดอกเบี้ย เป็นปัจจัยบวกที่ถูกเพิ่มเข้ามาอีก เลยรับกัน 2-3 เด้งเลย
พี/อี ของ SAWAD หากเทียบกับ MTC เหมือนจะน่าสนใจกว่า เพราะ พี/อี อยู่ที่ระดับ 24-25 เท่า เท่านั้น และหุ้นมี IAA Consensus Target Price อยู่ที่ 57.50 บาท
เมื่อวานนี้ราคาปิด 57.00 บาท  บวก 0.25 บาท
ทั้ง MTC และ SAWAD ราคาถือว่าน่าจะเต็มมูลค่าแล้ว
แต่อย่างว่าแหละ บางครั้งราคาหุ้นที่เป็นราคาเป้าหมาย หรือพี/อี ถ้าขึ้นมาสูง ก็ไม่ได้หมายความว่า หุ้นตัวนั้น ๆ ราคาจะวิ่งต่อไม่ได้ หากความมั่นใจของนักลงทุนยังเชื่อว่าหุ้นที่ตัวเองซื้อยังมี “การเติบโต” ที่ดีอยู่
หรือหุ้นมียัง Growth ที่ดีนั่นเอง
AMANAH หรือ บริษัท อะมานะฮ์ ลิสซิ่ง จำกัด (มหาชน) นี่ก็น่าสนใจเหมือนกัน
ราคาหุ้นในรอบกว่า 1 เดือนขึ้นมาแล้ว 49%
หากใครเข้าไปดูกราฟหุ้น ต้องเงยหน้ามอง คอแทบหัก!! เพราะกราฟจะทะลุจออยู่แล้ว
กรณีของ อะมานะฮ์ฯ ราคาหุ้นก่อนหน้านี้ยังค่อนข้างแลกการ์ดตลาดอยู่มาก และยังไม่ได้สะท้อนกับผลประกอบการไตรมาส 2/62 ที่ถูกประเมินว่าจะออกมาสวยงาม
ราคาเป้าหมายที่โบรกฯให้ไว้อยู่ราว 2.80 -3.30 บาท
หุ้นมีอัพไซด์เหลือเยอะมาก พี/อี ยังต่ำ (13 เท่า) P/BV 1.94 เท่า
ซึ่งราคาหุ้นก่อนหน้านี้ที่อยู่ระดับต่ำ อาจเป็นเพราะนักลงทุนยังรับรู้ข้อมูลค่อนข้างน้อยว่ามีหุ้นดี ๆ แบบนี้ แต่ราคาถูกด้วยนั้น ยังมีอยู่ด้วย
ส่วนตอนนี้เรามาลุ้นกันไปเรื่อย ๆ ว่า ดอกเบี้ยจะปรับลงมาหรือเปล่า
ขณะที่ราคาหุ้นวิ่งขึ้นมารอแล้ว